Free Horoscopes - Astrodienst Guest user u1402626803
23-Apr-2017, 17:22 UT/GMT Vriendskappe op kamp | Netwerk24
Vriendskappe op kamp
Drie van die groepleiers is van links Francois Viljoen, Stoffel Forster en WJ Vos, met drie waatlemoenvarkies, Frikkie, Sarah en Peppa Pig, wat voor die Boeresport seremonieël aan flarde geskiet is.Foto’s: Lientjie Mentz
Ses jaar gelede het sy haar eerste Kougomkamp as eerstejaarstudent bygewoon en Donderdag (16/01) het sy die laaste keer dié kamp verlaat om haar eerste werk in Kaapstad aan te pak.
Só vertel Susan van Zyl, wat elke jaar van haar studie in inligtingstegnologie dié jaarlikse kamp vir eerstejaarstudente van Kovsiekerk aan die Universiteit van die Vrystaat (UV) bygewoon het. Sy was die afgelope vyf jaar deel van die leiergroep.
Vanjaar se kamp is van 12 tot 16 Januarie op die Retiefkampterrein by Maselspoort aangebied en sowat 150 eerstejaarstudente het dit bygewoon. Susan sê hulle was vanjaar ’n groep van ongeveer 40 leiers, wat die kosspan ingesluit het.
“Vanjaar se eerstejaargroep is regtig baie volwasse en ons het almal die kamp baie geniet,” sê Susan.
Eerstejaarstudente van oor die land heen kry op dié kamp die geleentheid om vriende te maak voordat hulle hul studies later vandeesmaand aan die UV begin.
Jané Wiid van Hopetown, wat vanjaar fisioterapie gaan studeer, sê dit was lekker om ander studente van oor die land heen te ontmoet. Sy sê sy het die kruistog-toneelspel deur die leiergroep besonder baie geniet.
Wian Blom, wat ook van Hopetown kom en landbou gaan studeer, het die sportdag Woensdag baie geniet. Dit het aktiwiteite soos toutrek en vlugbal ingesluit, asook ’n prettige glysessie waartydens studente op ’n glybaan afgly voordat hulle in ’n put vol grillerige water bons.
Dit was Thomas Conradie, ’n derdejaarstudent in argitektuur, se derde Kougomkamp. Hy sê die eerstejaarstudente is die Maandagaand trakteer op ’n vertoning van die sanger Deon Meiring van die groep Glaskas, wat die volgende dag ’n rukkie op die kamp gekuier het.
Thomas sê hulle het heerlik geëet op die kamp.
“Ons het Woensdag aangesit by een lang tafel op die grasperk en aan potjiekos gesmul.”
Vir die eerstejaars was dit ’n voorsmakie van die studentelewe wat die volgende paar jaar op hulle wag.